In nomine sanctæ et individuæ Trinitatis, ego, Dei gratia Senonensis archiepiscopus, Hugo, notum fieri volo tam presentibus quam futuris quod Guiardus, miles, dedit sanctimonialibus Pomerii, pro suscipienda filia sua, terram de Cornilleo, quæ est inter nemus et vineas ejusdem villæ, et totam terram Romagne cum clauso et nuceariis; et aliam partem terræ quæ est inter Romagnam et nucearium defuncti Oberti; terram quoque in qua Petrus manet; terram quoque quam Joscenius tenebat, et dimidiam terram putei; et tres denarios census quos sanctimoniales solvebant ei de terra Galterii Brusle; aliosque tres denarios census quos Phillis, uxor Richerii debet de terra Cornillei; et unum denarium de ostisia in qua ipsa manet; quartam quoque partem decime Compenniaci, quam ipse et frater ejus Garnerius quoque dedit; terram et nemus de Charceio quam emit a Guiardo, filio Berte. Hoc donum, si quis calumniatus fuerit, Guiardus et Garnerius quietum facient ab omni calumnia. Quod si non poterunt, dabunt commutationem laudabilem, consilio meo et assensu Pomeriensium. Hujus conventionis me ipsum fidejussorem dederunt per feodum quem Guiardus ipse tenet de me apud Nailliacum. Insuper ut firmum maneat, sigillo meo confirmavi. Hujus rei testes sunt: Odo, decanus; Simon, thesaurarius; Rainaldus, archidiaconus; magister Josbertus; Joisbertus de Jaunia; Hilbertus, canonicus; Bartholomeus, dapifer; Teobaldus, monetarius, et Stephanus Gorgia. Actum Senonis, anno ab Incarnatione Domini M. C. L. III; indictione quintadecima; Ludovico rege Francorum.